Diari Oficial de la Generalitat Valenciana


Sumari del DOGV 4806, del 27-07-2004 (2004/7605)

ORDRE de 13 de juliol de 2004, de la Conselleria de Territori i Habitatge, per la qual s'acorda iniciar el procediment de declaració del paisatge protegit de la desembocadura del Millars.
-------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4806

Data del DOGV
:   27-07-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/7605


Organisme emissor
:   Conselleria de Territori i Habitatge

Tipus de document
:   Ordre

ORDRE de 13 de juliol de 2004, de la Conselleria de Territori i Habitatge, per la qual s'acorda iniciar el procediment de declaració del paisatge protegit de la desembocadura del Millars. [2004/X7605]
  
La desembocadura del Millars es troba situada a la comarca de la Plana, entre els termes municipals d'Almassora, Vila-real i Burriana.
  
El tram final del riu presenta dos àmbits completament diferenciats, amb una zona més interior pròpiament fluvial i un sector coster que presenta les característiques típiques de zona humida litoral.
  
En aquest últim es donen nombroses comunitats vegetals i de fauna de gran interés, i constitueix una de les zones humides més importants de la província de Castelló, inclosa en el Catàleg de zones humides de la Comunitat Valenciana. El sector, així mateix, està considerat Zona d'especial protecció per a les aus (zona ZEPA) i Lloc d'interés comunitari (LIC).
  
L'abundància d'aigua a la zona potser va determinar la ubicació de diversos assentaments humans històrics, que hui formen part del patrimoni arqueològic. Més recents, encara que d'elevat valor patrimonial i religiós, són les ermites de la Mare de Déu de Gràcia (Vila-real) i de Santa Quitèria (Almassora), nucli ambdues d'espais d'ús públic molt rellevants per a la vida dels municipis.
  
D'altra banda, a més de constituir un ambient típic de rambla mediterrània amb aiguamolls a la desembocadura, el riu, per l'elevada capacitat d'evacuació de cabals en cas d'avingudes, garanteix la seguretat de les poblacions per les quals discorre en reduir considerablement el risc d'inundació.
  
El règim del paisatge protegit ha d'atendre la realitat territorial i, en conseqüència, no es configura en forma estàtica, sinó que assenta les bases per a un mecanisme de gestió activa basat en una atenció especial als processos econòmics, socials i territorials que són responsables de l'evolució del sistema i de la seua adaptació a les noves realitats històriques.
  
La Llei 11/1994, de 27 de desembre, de la Generalitat Valenciana, d'espais naturals protegits de la Comunitat Valenciana, inclou la figura de paisatge protegit com l'especialment indicada per a la conservació i la gestió racional d'ambients significatius per la relació harmoniosa entre l'activitat humana i l'ambient físic.
  
El règim de gestió de l'espai protegit propugna l'ús sostenible dels recursos naturals, s'inclou en aquest concepte una important funció social derivada de l'estudi, l'ensenyament i el gaudi ordenat dels seus valors ambientals i culturals.
  
Aquests criteris de gestió, que són la base del règim jurídic establit pel decret de declaració del paisatge protegit, seran desenvolupats detalladament en el Pla rector d'ús i gestió de l'espai protegit.
  
D'altra banda, l'article 28 de la citada Llei 11/1994 articula un règim de protecció preventiva aplicable als àmbits territorials afectats pels projectes de declaració d'espai protegit, amb caràcter cautelar fins a l'aprovació del corresponent decret de declaració. Aquest règim permet habilitar les mesures necessàries per a evitar el deteriorament dels valors objecte de protecció durant aquest període. La forma d'aplicació d'aquestes mesures cautelars s'estableix per acord del Consell de la Generalitat.
  
Per tot això, en exercici de les competències i atribucions conferides per la Constitució, l'Estatut d'Autonomia i el conjunt de la legislació ambiental estatal i autonòmica d'aplicació en el cas, correspon iniciar l'expedient de declaració del paisatge protegit de la desembocadura del Millars, i a l'efecte,
  
ORDENE
  
Article 1
  
S'acorda iniciar el procediment de declaració del paisatge protegit de la desembocadura del Millars, l'àmbit territorial del qual figura com a annex a la present ordre. Aquest àmbit té una extensió de 450 hectàrees als municipis d'Almassora, Burriana i Vila-real (província de Castelló).
  
Article 2
  
1. De conformitat amb el que disposa l'article 28 de la Llei 11/1994, de 27 de març, d'espais naturals protegits de la Comunitat Valenciana, dins d'aquest àmbit no podran atorgar-se per part de les administracions competents, autoritzacions, llicències o concessions, que habiliten per a la realització d'actes de transformació de la realitat física i biològica sense mediar, amb caràcter previ, informe favorable de la Conselleria de Territori i Habitatge. Aquest informe serà de caràcter preceptiu i vinculant, i haurà de ser emés per l'administració actuant en el termini màxim de 90 dies.
  
2. Les mesures cautelars a les quals fa referència l'anterior apartat 1, de conformitat així mateix amb el citat article 28 de la Llei 11/1994, tindran una vigència màxima de tres anys i podran ser complementades i especificades, per a un millor compliment dels objectius del pla, mitjançant acord del Consell de la Generalitat, a proposta del conseller de Territori i Habitatge.
  
Article 3
  
Es faculta la Direcció General de Planificació i Ordenació Territorial de la Conselleria de Territori i Habitatge per a realitzar les actuacions que tendeixen a la declaració del paisatge protegit de la desembocadura del Millars, mitjançant la tramitació de l'oportú expedient administratiu conforme al procediment legal previst.
  
DISPOSICIÓ FINAL
  
La present ordre entrarà en vigor el mateix dia de la publicació en el Diari Oficial de la Generalitat Valenciana.
  
València, 13 de juliol de 2004
  
El conseller de Territori i Habitatge,
  
RAFAEL BLASCO CASTANY